Yuridik universitet rektoriga emas, mas'ul rahbariga jarima belgilangan

Toshkent Davlat yuridik universiteti mas'ul rahbariga tarixiy binodagi ruxsatsiz o'zgartirishlar tufayli ma'muriy javobgarlik belgilangani haqida xabar berilgandi. Universitet axborot xizmati mazkur xabar yuzasidan tushuntirish berdi.
Ma'lum qilinishicha, 2022 yilning 14 mart kuni Toshkent shahar Madaniy meros boshqarmasi xodimlari universitetda o'rganish o'tkazib, ob'ektda muhofaza belgi o'rnatilmaganligi, peshlavhalar madaniy meros agentligi bilan kelishmaganligini aniqlagan va shu kunning o'zida holatni bartaraf etish haqida 16-17-son bilan ko'rsatma va ogohlantirish xatlari kiritgan.
Universitet o'rnatilgan peshlavhalar bo'yicha ekspert xulosasi taqdim etish uchun Toshkent shahar madaniy meros boshqarmasi qoshidagi Ilmiy-ekspert kengashiga 16 martda xat kiritgan.
Keyinchalik TDYu ekspluatatsiya va ta'mirlash boshqarma boshlig'i Ixtiyor Bozarov Toshkent shahar prokuraturasiga chaqirtirilib, undan holat bo'yicha tushuntirish xati olingan.
Jinoyat ishlari bo'yicha Yunusobod tuman sudining 31 martdagi qarori bilan Bozarovga Ma'muriy-javobgarlik to'g'risidagi kodeksning 1985-moddasi 1-qismi bilan BHMning 3 baravari miqdorida jarima qo'llanilgan.
Sud majlisiga Ixtiyor Bozarov chaqirilmagan va ishtirok etmagan, ma'muriy bayonnoma bilan tanishtirilmagan. Hozirda u tomonidan sud qaroriga nisbatan shikoyat tayyorlanmoqda.
“Yuqoridagilarga ko'ra internet nashrlarida ‘TDYu rahbari — rektor javobgarlikka tortildi’ mazmunida tarqatilgan xabar haqiqatga to'g'ri kelmaydigan ma'lumot hisoblanadi.
Qayd etish kerakki, yuqorida ko'rsatilgan binodagi o'zgartirishlar 2013-2015 yillarda O'zbekiston Respublikasi Prezidentining 2013 yil 1 iyuldagi R-4094-son farmoyishi asosida amalga oshirilgan kapital ta'mirlash vaqtida bajarilgan.
Universitet va uning rahbariyati haqida haqiqatga to'g'ri kelmaydigan ma'lumotlar tarqatgan har qanday sub'ektlar harakatiga qonuniy baho berish uchun tegishli organlarga murojaat tayyorlanmoqda”, deyiladi universitet bayonotida.
“Bugun.uz” nashri ham dastlab, 13 aprel kuni ushbu xabarni “Yuridik universitet rektori jarimaga tortildi” sarlavhasi ostida e'lon qildi. 14 aprel kuni universitet axborot xizmati tahririyatga murojaat qilib, rektor jarimaga tortilgani to'g'risidagi ma'lumot xato ekanini ma'lum qildi. Shundan so'ng xabar sarlavhasi o'zgartirildi.
“Bugun.uz” tahririyati asoslanmagan ma'lumotni e'lon qilgani uchun o'quvchilari va Toshkent Davlat yuridik universiteti rahbariyatidan uzr so'raydi. Mazkur xabarni nashr qilgan muharrirga tahririyat ichki tartibi asosida tegishli chora ko'rildi.